**FILIPOVO JAJE**

Filip je bio dijete s Dawnovim sindromom. Bio je uljudno i sretno dijete, tako se barem činilo, ali i te kakao je bio svjestan da se razlikuje od druge djece. Filip je redovito išao na vjeronauk nedjeljom. Išao je u treći razred zajedno s devetoro ostalih osmogodišnjaka.

Možete zamisliti kakvi su osmogodišnjaci. Filip je od njih bio drugačiji i nisu ga baš bili spremni prihvatiti. Ali, njihov je vjeroučitelj bio naklonjen Filipu i pomagao je ovoj skupini osmogodišnjaka da se međusobno vole, najbolje što mogu. Zajedno su učili, smijali se, igrali. I brinuli se jedni o drugima iako to nikada naglas ne bi priznali.

No ne treba zaboraviti da je i tu bila jedna iznimka. Filip nije doista bio dio te skupine. Bio je među njima, ali nije bio s njima. Zato što je bio drugačiji.

Filip nije izabrao biti drugačiji, nije ni želio biti drugačiji. Ali bio je. I to je tako bilo sve do nedjelje poslije Uskrsa. Njihov je vjeroučitelji imao sjajnu ideju. Tijekom Uskrsa djeca bi dobivala darove u malim vrećicama nalik uskrsnim jajima. Vjeroučitelj je donio deset takvih vrećica i kada je došao u učionicu, svakomu je djetetu dao po jednu. Bio je prekrasan proljetni dan i djeca su dobila zadatak da izađu na dvorište, da u prirodi pronađu simbol novoga života, da ga stave u jajoliku vrećicu i donesu u učionicu.

Bilo je veličanstveno. Bilo je začuđujuće. Bilo je zabavno. Svi su istrčali van u župno dvorište. Našli simbole novoga života i vratili se u učionicu. Stavili su vrećice na stol i djeca su se okupila oko stola.Vjeroučitelj je počeo otvarati vrećice. Otvorio je prvu vrećicu, unutra je bio cvijet, a djeca su kliktala: uuuuhh, aaaahh. Otvorio je drugu vrećicu u kojoj je bio maleni leptir. „ Predivan je!“, uzviknule su djevojčice jer dječaci se baš i ne služe prečesto riječju predivan. Otvorio je sljedeću vrećicu i u njoj je bio kamen. Na to su se, kao što to obično biva s osmogodišnjacima, neki smijali, a neki rekli: „ To je smješno! Kako stijena može predstavljati novi život?“ Ali, dječak koji je to napravio, smjelo se ustao i rekao: „ To je moje. I znao sam da ćete svi tražiti cvijet, pupoljak, list, leptire i sve u tom stilu. Aja sam uzeo kamen, zato što sam želio biti drugačiji. I meni je to novi život.“ Sva su se djeca smijala.

Vjeroučitelj je rekao nešto o mudrosti osmogodišnje djece i nastavio otvarajući sljedeću jajoliku vrećicu. A unutra nije bilo ništa. Djeca, kao djeca, rekoše: „ To nije u redu. To je glupo! Netko nije učinio kako je trebalo.“

Tada vjeroučitelj osjeti dodir na svojoj košulji i pogleda dolje. „ To je moje“, reče Filip. A djeca rekoše: „ Ti nikad ne činiš kako treba, Filipe. Pa unutra nema ničega!“ „ Učinio sam kako treba,“ reče Filip „ baš kako treba…Grob je prazan!“

Nastala je tišina, grobna tišina. A oni koji ne vjeruju u čuda, neka znaju da se toga dana dogodilo čudo. Od toga dana sve je bilo drukčije. Filip je postao dio te skupine osmogodišnjaka. Prihvatili su ga. Oslobođen je groba svoje različitosti.

Sljedećega ljeta Filip je umro. Njegova je obitelj od njegova rođenja znala da on neće dugo živjeti. Osim što je imao Dawnov sindrom, bolovao je i od više drugih bolesti. Od zaraze koju bi druga djeca brzo preboljela, Filip je umro. Tijekom sprovodnih obreda devetero osmogodišnjaka u procesiji prišlo je oltaru. Nisu nosili cvijeće ni svijeće nego su zajedno sa svojim vjeroučiteljem posložili ispred oltara veliko prazno jaje – staru, odbačenu jajoliku vrećicu. Jer i grob je prazan!

*Smrt nema posljednju riječ jer nije imala ni prvu. Ona je posljedica, nije uzrok. O pobjedi života nad smrću svjedoči svaka travka, svaki proljetni pupoljak i izvori vode žive. Pjesnik kaže: Smrt nije posljednja istina, ona nam se čini crnom kao što nam se nebo čini modrim, ali ona ne potamnjuje naš život više nego li nebeska modrina potamnjuje ptičja krila.*

**